1. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน)
ประกอบธุรกิจให้บริการน้ำมันอากาศยานอย่างครบวงจร โดยดำเนินธุรกิจที่ท่าอากาศยานสุวรรณภูมิ
ดอนเมือง และ ท่าอากาศยานภูมิภาคอีก 2 แห่ง ได้แก่ท่าอากาศยานสมุย และ สุโขทัย ทั้งนี้บริษัทฯ
ได้นำกระบวนการบริหารความเสี่ยงมาใช้เป็นเครื่องมือบริหารจัดการตั้งแต่ปี 2547
และดำเนินการอย่างต่อเนื่องจนถึงปัจจุบัน ทำให้บริษัทฯ
สามารถควบคุมความเสี่ยงส่วนใหญ่ได้ในระดับหนึ่ง อย่างไรก็ตามยังคงมีประเด็นความเสี่ยงใหม่ ๆ
ที่เกิดขึ้นจากการเปลี่ยนแปลงของปัจจัยภายนอกและอยู่นอกเหนือการควบคุมของบริษัทฯ
แต่อาจมีผลกระทบต่อผลการดำเนินงานของบริษัทฯ ได้แก่ ความผันผวนของตลาดเงิน ตลาดทุน
การเปลี่ยนแปลงรัฐบาล หรือ ข้อกำหนดใหม่ ๆ ของกฎหมายต่าง ๆ เป็นต้น ซึ่งบริษัทฯ
ได้มีการนำปัจจัยเสี่ยงข้างต้น มาพิจารณาร่วมกับประเด็นความเสี่ยงในปัจจุบัน
และจัดทำแผนควบคุมความเสี่ยงอย่างเป็นระบบ โดยมีความเสี่ยงที่มีผลกระทบต่อผู้ลงทุน
นอกเหนือจากความเสี่ยงจากการดำเนินงานของบริษัทฯทั่วไป ดังนี้

1. ความเสี่ยงทางธุรกิจ

  ความเสี่ยงจากอัตราการเติบโตของจำนวนเที่ยวบินที่มาใช้บริการที่ท่าอากาศยานสุวรรณภูมิ
  ดอนเมือง สมุย และ สุโขทัย

เนื่องจากรายได้หลักของบริษัทฯมาจากธุรกิจให้บริการน้ำมันอากาศยานอย่างครบวงจรเพียงธุรกิจเดียวทำให้การเติบโตของรายได้ขึ้นอยู่กับการเติบโตของจำนวนเที่ยวบินที่มาใช้บริการที่ท่าอากาศยานสุวรรณภูมิ
ดอนเมือง สมุย และ สุโขทัย ทั้งนี้รายได้ส่วนใหญ่มาจากการให้บริการที่ท่าอากาศยานสุวรรณภูมิ
ดังนั้น
บริษัทฯจึงให้ความสำคัญและติดตามเหตุการณ์ต่างๆที่เกิดจากการเปิดใช้ท่าอากาศยานสุวรรณภูมิอย่างต่อเนื่องรวมถึง
แนวโน้มของการเติบโตของจำนวนเที่ยวบินที่จะมาลงจอดที่ท่าอากาศยานสุวรรณภูมิ ทั้งนี้ บริษัทฯ
ประมาณการเติบโตของรายได้บริษัทฯ ในปี 2551 อยู่ที่ระหว่าง 4 -5 %
โดยสาเหตุของความเสี่ยงที่จะทำให้การเติบโตของรายได้ไม่เป็นไปตามประมาณการประกอบด้วย
การชะลอตัวของชาวต่างชาติที่จะเดินทางเข้ามาในประเทศไทยเพื่อท่องเที่ยว หรือ ประกอบธุรกิจ
เนื่องจาก มีความกังวลในเหตุการณ์ก่อการร้ายใน 3 จังหวัดชายแดนภาคใต้ หรือ
ความไม่แน่นอนของนโยบายทางการเมืองในประเทศไทย ตลอดจน
ความขัดแย้งในการก่อตั้งรัฐบาลชุดใหม่ รวมถึง ปัญหาต่าง ๆ
ที่ยังไม่ถูกแก้ไขจากการเปิดใช้ท่าอากาศยานสุวรรณภูมิ
การเร่งดำเนินการทางการตลาดและการขยายท่าอากาศยาน ชางงี
ของสิงคโปร์อาจทำให้สายการบินต่างๆ
พิจารณาเปลี่ยนแผนการที่จะย้ายศูนย์กลางการบินจากประสิงคโปร์มายังประเทศไทยได้ ทั้งนี้
ความเสี่ยงดังกล่าวเกิดจากปัจจัยภายนอกที่บริษัทฯ ไม่สามารถควบคุมได้

อย่างไรก็ตาม บริษัทฯ ได้ดำเนินการควบคุมความเสี่ยงภายในบริษัทฯ ระดับหนึ่ง
โดยกำหนดให้ทุกฝ่ายมีวินัยในการใช้จ่ายและให้อยู่ภายใต้งบประมาณที่ตั้งไว้
และมีการจัดทำรายงานทางการเงินเพื่อประกอบการพิจารณาของฝ่ายบริหารทุกเดือน
โดยในกรณีที่รายได้ของบริษัทฯ ต่ำกว่างบประมาณ
ฝ่ายบริหารถือเป็นภาระเร่งด่วนที่จะต้องหามาตรการควบคุมค่าใช้จ่าย หรือชะลอการลงทุน
เพื่อให้ผลการดำเนินงานของบริษัทฯ
เป็นไปตามงบประมาณที่ตั้งไว้โดยคำนึงถึงผลตอบแทนของผู้ลงทุนเป็นสำคัญ อีกทั้ง บริษัทฯ
อยู่ระหว่างดำเนินการจัดทำระบบบัญชีการจัดการบริหารต้นทุน (Activity Base Management)
เพื่อใช้ประโยชน์ในส่วนของการพิจารณาปรับปรุงต้นทุนให้เหมาะสมกับรายได้ของบริษัทฯ
อันจะส่งผลให้บริษัทฯ มีระบบการบริหารจัดการต้นทุน ที่เป็นมาตรฐานและมีประสิทธิภาพในอนาคต

2. ความเสี่ยงจากการดำเนินงาน

2.1
ความเสี่ยงจากการที่ปริมาณน้ำมันสำรองอาจไม่เพียงพอต่อการให้บริการที่ท่าอากาศยานสุวรรณภูมิ

ปัจจุบันบริษัทฯ รับน้ำมันอากาศยานจากบริษัท เจพี-วัน แอสเซ็ท จำกัด และบริษัท
ท่อส่งปิโตรเลียมไทย จำกัด โดยกำหนดปริมาณน้ำมันสำรองเฉลี่ยไว้ 3 วัน
เพื่อให้เพียงพอต่อการให้บริการเติมน้ำมันอากาศยานที่ท่าอากาศยานสุวรรณภูมิ ซึ่งบริษัทฯ
มีความเสี่ยง ในกรณีที่ท่อขนส่งน้ำมันชำรุด หรือ เกิดเหตุร้ายแรง
และไม่สามารถจัดส่งน้ำมันอากาศยานให้บริษัทฯ ได้ตามปริมาณสำรองที่กำหนดไว้

อย่างไรก็ตาม การที่มีระบบขนส่งน้ำมัน 2
เส้นท่อเป็นการลดความเสี่ยงในกรณีที่ท่อขนส่งน้ำมันท่อใดท่อหนึ่งชำรุด
หรือเกิดเหตุการณ์ใดที่บริษัทขนส่งน้ำมันบริษัทหนึ่งไม่สามารถให้บริการได้ บริษัทฯ
ก็ยังสามารถรับน้ำมันจากอีกบริษัทฯทดแทนกันได้ อีกทั้งบริษัทฯ
มีการจัดตั้งคณะอนุกรรมการกิจการเชื้อเพลิง (Fuelling Operations Committee)
ประกอบด้วยผู้บริหารของบริษัทฯ และ
ผู้แทนจากบริษัทจัดหาน้ำมันที่มีประสบการณ์ด้านน้ำมันอากาศยาน ประชุมแลกเปลี่ยนความคิดเห็น
โดยมีวัตถุประสงค์เพื่อปรับปรุงประสิทธิภาพการให้บริการน้ำมันอากาศยานให้ดียิ่งขึ้น
นอกจากนั้นบริษัทผู้จัดหาน้ำมันในฐานะผู้ถือหุ้นของบริษัทฯได้กำหนดให้มีการตรวจสอบระบบปฏิบัติการของบริษัทฯโดยกลุ่มผู้ตรวจสอบของบริษัทผู้จัดหาน้ำมัน
(Joint Inspection Group – JIG) ปีละ 1
ครั้งเพื่อให้มีความมั่นใจได้ว่าระบบปฏิบัติการของบริษัทฯ เป็นไปตามมาตรฐานสากล

2.  ความเสี่ยงจากภัยอันตรายที่อาจเกิดขึ้นจากอัคคีภัย หรือ การก่อการร้าย

เนื่องจากธุรกิจของบริษัทฯ เป็นการประกอบธุรกิจที่เกี่ยวกับน้ำมันอากาศยาน
โดยจัดเก็บน้ำมันอากาศยานที่คลังน้ำมันอากาศยาน ซึ่งตั้งอยู่บริเวณใกล้ท่าอากาศยานดอนเมือง และ
ท่าอากาศยานสุวรรณภูมิ โดยอาจทำให้เกิดอัคคีภัยหรือภัยอันตรายอื่น ๆ เช่น น้ำมันรั่ว
การฟุ้งกระจายของไอน้ำมันอากาศยาน หรือการก่อการร้าย
ซึ่งจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม และ
อาจทำให้การดำเนินงานของบริษัทฯ หยุดชะงักได้
ทำให้บริษัทฯตระหนักถึงความสำคัญของความเสี่ยงประเด็นนี้เป็นลำดับต้น
บริษัทฯจึงมีนโยบายอาชีวอนามัย ความปลอดภัย และ สภาพแวดล้อมในการทำงานอย่างชัดเจน
โดยมีคณะกรรมการฯ
รับผิดชอบควบคุมและตรวจสอบความปลอดภัยเพื่อป้องกันและควบคุมความเสี่ยงซึ่งอาจเป็นสาเหตุทำให้เกิดเหตุการณ์ร้ายแรงข้างต้นได้
อีกทั้งบริษัทฯ อยู่ระหว่างดำเนินการจัดทำระบบการบริหารจัดการอาชีวอนามัยและความปลอดภัย
(Occupational Health and Safety Assessment Series: OHSAS 18001:2001)
โดยคาดว่าจะเริ่มนำมาใช้ในปี 2552 ซึ่งเป็นการส่งเสริมให้ระบบอาชีวอนามัย และ
ความปลอดภัยมีประสิทธิภาพมากขึ้น

นอกจากนี้ บริษัทฯ ได้ถ่ายโอนความเสี่ยงส่วนหนึ่งโดยทำการประกันภัยไว้กับ บริษัท
กรุงเทพประกันภัย จำกัด (มหาชน) ร่วมกับ บริษัท ทิพยประกันภัย จำกัด (มหาชน)
ภายใต้กรมธรรม์หลัก 3 ฉบับ ประกอบด้วย

1.  กรมธรรม์ประกันความเสี่ยงภัยทุกชนิด (All Risks Insurance Policy)
    โดยรวมความคุ้มครองในกรณีธุรกิจหยุดชะงักมูลค่าประกันภัย จำนวน 5,764.89 ล้านบาท

2.  กรมธรรม์การรับผิดต่อความเสียหายของบุคคลที่สาม มูลค่าประกันภัยจำนวน 750
    ล้านเหรียญสหรัฐ และกรมธรรม์ภัยก่อการร้ายและวินาศภัย มูลค่าประกันภัยจำนวน 5,764.89
    ล้านบาท

3.  กรมธรรม์ความเสี่ยงภัยทั้งหมด สำหรับทรัพย์สินเฉพาะ มูลค่าประกันภัยจำนวน 90.28

  ล้านบาท

3. ความเสี่ยงทางด้านการเงิน

3.1 ความเสี่ยงจากความผันผวนของค่าเงินดอลลาร์สหรัฐ

บริษัทฯ
ได้ตระหนักถึงประเด็นความเสี่ยงที่เกิดจากความผันผวนของค่าเงินดอลลาร์สหรัฐซึ่งจะเกิดผลกระทบทางลบต่อรายได้บริษัทฯ
ที่เรียกเก็บค่าบริการเป็นสกุลดอลลาร์สหรัฐในกรณีที่สกุลเงินดอลลาร์สหรัฐอ่อนค่าลง ดังนั้น
เพื่อลดผลกระทบดังกล่าว บริษัทฯ จึงได้ทำสัญญาป้องกันความเสี่ยงแบบ Forward Contract
กับสถาบันการเงินอย่างต่อเนื่องตั้งแต่ต้นปี 2550 อีกทั้งในเดือนตุลาคม 2550 บริษัทฯ
ได้ดำเนินการปิดความเสี่ยงเพิ่มเติม โดยเริ่มคิดค่าบริการในส่วนของค่าบริการเก็บน้ำมันอากาศยาน
(Storage fees) และ ค่าบริการท่อน้ำมันอากาศยาน (Hydrant fees)
เป็นสกุลเงินบาททั้งหมด ส่วนการคิดค่าบริการเติมน้ำมันอากาศยาน (Into plane fees) บริษัทฯ
เสนอทางเลือกให้แก่ผู้ใช้บริการที่เป็นผู้ถือหุ้นว่าจะชำระเป็นสกุลเงินดอลลาร์สหรัฐ หรือ
สกุลเงินบาท

จากการดำเนินการดังกล่าว บริษัทฯ สามารถปิดความเสี่ยงที่มีผลกระทบต่อรายได้ถึงประมาณร้อยละ
80 ส่วนที่เหลือร้อยละ 20 บริษัทฯ ยังคงดำเนินการทำสัญญาป้องกันความเสี่ยงแบบ Forward
Contract ต่อไป

3.2 ภาระการปฏิบัติตามสัญญาเงินกู้ระยะยาว

บริษัทฯ ได้ทำสัญญากู้เงินระยะยาวเพื่อลงทุนในโครงการระบบคลังน้ำมันเชื้อเพลิงอากาศยาน(Main
Depot) และ โครงการการให้บริการเติมน้ำมันเชื้อเพลิงอากาศยาน (Into plane Services)
กับธนาคารกรุงเทพ จำกัด (มหาชน) ในวงเงิน 2,000 ล้านบาท
โดยมีกำหนดชำระคืนเงินต้นงวดแรกในเดือนมีนาคม 2551
และจ่ายดอกเบี้ยตลอดอายุสัญญาเงินกู้ประมาณ 11 ปี ทั้งนี้ บริษัทฯ มีข้อตกลงกับธนาคารกรุงเทพฯ
เกี่ยวกับเงื่อนไขทางการเงินอื่นๆ ได้แก่ บริษัทฯ ต้องรักษาอัตราส่วนหนี้สินต่อทุน (D/E Ratio)
ไว้ไม่ให้เกิน 2 ต่อ 1 เท่า จนถึงปี 2551 และ 1.50 ต่อ 1 เท่า ตั้งแต่ปี 2552 เป็นต้นไป
อัตราส่วน Debt Service Coverage (DSCR) ไม่ต่ำกว่า 1.10 ต่อ 1 และอัตราส่วนสะสม
Debt Service Coverage (Cumulative DSCR) ไม่ต่ำกว่า 1.25:1 โดยปัจจุบันบริษัทฯ
ยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข ดังนั้น บริษัทฯ
จึงมีความเสี่ยงหากไม่สามารถปฏิบัติตามเงื่อนไขข้างต้นได้ ซึ่งจะทำให้เจ้าหนี้ธนาคารฯ
เข้ามาควบคุมการดำเนินธุรกิจของบริษัทฯ และอาจมีผลกระทบต่อสภาพคล่อง
และผลประกอบการของบริษัทฯ

ทั้งนี้ บริษัทฯ ได้กำหนดให้ Debt Service Coverage Ratio (DSCR)
เป็นดัชนีชี้วัดความเสี่ยงด้านการเงิน เพื่อเป็นสัญญาณเตือนภัยล่วงหน้าในกรณีที่ Debt Service
Coverage Ratio เริ่มลดลง เพื่อที่บริษัทฯ
จะได้หามาตรการเร่งด่วนในการดำเนินการปรับปรุงผลการดำเนินงานของบริษัทฯ ให้ดีขึ้น
อีกทั้งบริษัทฯ ยังไม่มีแผนการลงทุนในโครงการก่อสร้างที่ต้องใช้เงินจำนวนมากในปี 2551
ทำให้บริษัทฯ
มีความมั่นใจในระดับหนึ่งว่าจะยังสามารถปฏิบัติตามเงื่อนไขที่กำหนดไว้ในสัญญาเงินกู้ระยะยาวได้

3.3 ความเสี่ยงจากภาระค้ำประกันเงินกู้ของบริษัทย่อย

ปัจจุบันบริษัทฯ เป็นผู้ค้ำประกันเงินกู้ให้แก่บริษัทย่อย ได้แก่ บริษัท ไทยเชื้อเพลิงการบิน จำกัด และ
บริษัท เจพี-วัน แอสเซ็ท จำกัด โดยบริษัทฯ มีความเสี่ยงในกรณีที่บริษัทฯ
ดังกล่าวมีผลการดำเนินงานขาดทุน และ
ไม่สามารถปฏิบัติตามเงื่อนไขในสัญญาเงินกู้ที่มีต่อเจ้าหนี้สถาบันการเงินแต่ละแห่งได้ซึ่งจะมีผลกระทบทำให้บริษัทฯ
ต้องเป็นผู้รับผิดชอบภาระเงินกู้ของบริษัทย่อย

อย่างไรก็ตาม บริษัทฯ มีการดำเนินการควบคุมผลการดำเนินงานของบริษัทย่อยอย่างต่อเนื่อง และ
รับรู้ผลประกอบการโดยการจัดทำรายงานทางบัญชี ตามวิธีราคาทุน (Cost Method) ทุกเดือน
อีกทั้งบริษัทฯ ได้มีการกำหนดหลักเกณฑ์การติดตามดูแลการดำเนินงาน
และการกำหนดทิศทางในการปฏิบัติงานของบริษัทย่อยอย่างชัดเจน